Polisieminister besoek beroofde toeristeFoto: P. Bakker het die foto van die toerbus aan De Telegraaf verskaf. Fikile Mbalula, die minister van polisie, gaan Dinsdagmiddag ŉ besoek aflê by die Nederlandse toeriste, meestal bejaardes, wat Sondagoggend op ŉ toerbus beroof is. Mbalula het Dinsdag die voorval veroordeel en gesê dit is ŉ aanval op die toerismebedryf en die ekonomie. “Die OR Tambo-lughawe is ons nasionale sleutelpunt. Ons het al baie werk verrig om dit veilig te maak en optimaal te bedryf om vinnig en doeltreffend op veiligheidsaspekte te reageer. Nóg meer is gedoen om kriminele aktiwiteite in en om die lughawe te beveg,” het Mbalula in ŉ verklaring gesê. Hy het gesê toerisme is deel van die land se ekonomiese drywers, verskaf werk en moet beskerm word. “Deel hiervan is om te verseker dat ons toeriste nie net veilig hier voel nie, maar ook is. Ek versoek ŉ swaar straf vir diegene wat hiervoor verantwoordelik is.” Mbalula het die polisiebestuur opdrag gegee om die saak te ondersoek. Hy is die versekering gegee dat speurders saam met die Suid-Afrikaanse Nasionale Padagentskap (Sanral) en ander instansies werk om die verdagtes op te spoor. Maroela Media het vroeër berig die 36 toeriste is in Johannesburg oorval kort nadat hulle by die OR Tambo-lughawe geland het vir ŉ 22 dae lange toer deur die land. Die toeriste was onderweg na ŉ lodge toe die busbestuurder glo gedwing is om stil te hou deur ŉ man wat vermoedelik ŉ gemerkte polisievoertuig gery en ŉ polisie-uniform aangehad het. Daarna het vyf verdagtes in siviele kleredrag op die bus geklim en die toeriste van hul persoonlike items asook bagasie beroof. ŉ Toeris is tydens die voorval beseer en moes na ŉ hospitaal geneem word vir behandeling.